CELEX: 52016PC0452
Language: lt
Date: 2016-07-05
Title: Pasiūlymas TARYBOS DIREKTYVA kuria dėl prieigos prie kovos su pinigų plovimu informacijos iš dalies keičiama Direktyva 2011/16/ES

EUROPOS KOMISIJA
            Strasbūras, 2016 07 05
            COM(2016) 452 final
            2016/0209(CNS)
            Pasiūlymas
            TARYBOS DIREKTYVA
            kuria dėl prieigos prie kovos su pinigų plovimu informacijos iš dalies keičiama Direktyva 2011/16/ES 
            
               
         
         
            
               AIŠKINAMASIS MEMORANDUMAS
            
            
               1PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Siekdama užtikrinti teisingesnį ir veiksmingesnį apmokestinimą Europos Sąjungoje, Europos Komisija vykdo plataus užmojo kovos su mokesčių slėpimu ir vengimu darbotvarkę. Vienas svarbiausių šios darbotvarkės punktų – didesnis mokesčių skaidrumas. Per pastaruosius keletą metų padaryta nemenka pažanga didinant mokesčių skaidrumą ir stiprinant mokesčių institucijų bendradarbiavimą visoje ES. Valstybės narės sutarė dėl naujų teisės aktų, kuriais reglamentuojami automatiniai informacijos apie sprendimus dėl mokesčių mainai
                  1
                ir tarptautinių bendrovių teiktinos su mokesčiais susijusios ataskaitos pagal šalis
                  2
               . Be to, 2016 m. balandžio mėn. Komisija pateikė pasiūlymą nustatyti didelėms tarptautinėms bendrovėms prievolę atskleisti tam tikrus su mokesčiais susijusius duomenis pagal šalis. Remdamosi 2016 m. sausio mėn. įsigaliojusiu nauju asmenų sąskaitoms taikomu ES teisės aktu, valstybių narių mokesčių institucijos automatiškai keisis informacija apie užsienyje laikomas finansines sąskaitas. Tai padės užtikrinti, kad lėšos nebūtų slepiamos lengvatinio apmokestinimo zonose siekiant išvengti mokesčių. 
            
            
               ES darbotvarkės dėl mokesčių skaidrumo svarbą patvirtina neseniai žiniasklaidoje nutekinta informacija apie didelio masto lėšų slėpimą lengvatinio apmokestinimo zonose. Iš nutekintos informacijos matyti ir tai, kuriose srityse dar reikia imtis papildomų priemonių siekiant sustiprinti ES ir tarptautinę skaidrumo sistemą. Visų pirma tapo akivaizdu, kad mokesčių institucijoms turi būti suteikta platesnė prieiga prie informacijos apie tarpinių struktūrų tikruosius savininkus ir kitos svarbios su klientų išsamiu patikrinimu susijusios informacijos, kad jos galėtų veiksmingai nustatyti mokesčių slėpimo atvejus ir kovoti su šiuo reiškiniu.
            
            
               Balandžio 18 d. pareiškime Didysis dvidešimtukas ragina Finansinių veiksmų darbo grupę (FATF) ir Pasaulinį skaidrumo ir keitimosi informacija mokesčių tikslais forumą pateikti pirminių pasiūlymų, kaip geriau įgyvendinti tarptautinius skaidrumo standartus, įskaitant standartus dėl informacijos apie tikrąją nuosavybę teikimo ir keitimosi ja tarptautiniu mastu. 
            
            
               2016 m. balandžio 14 d. pareiškime penki Didžiojo dvidešimtuko susitikime dalyvavę ES finansų ministrai daugiausia dėmesio skyrė kovai su mokesčių slėpimu, agresyviu mokesčių planavimu ir pinigų plovimu. Visų pirma pareiškime pabrėžta, kad nepaprastai svarbu veiksmingai ir sparčiai įgyvendinti visuotinį automatinių finansinių sąskaitų informacijos mokesčių klausimais mainų standartą (visuotinis standartas). Be to, buvo pažymėti informacijos apie tikrąją nuosavybę teikimo sunkumai ir akcentuoti pinigų plovimui, mokesčių slėpimui ir neteisėtam finansavimui būdingi bendri dėsningumai.
            
            
               2014 m. buvo priimta ir nuo 2016 m. sausio 1 d. 27 valstybėms narėms (Austrijai nuo 2017 m. sausio 1 d.) taikoma Direktyva 2014/107/ES (toliau – Direktyva), kuria iš dalies keičiama Direktyva 2011/16/ES (toliau – Direktyva dėl administracinio bendradarbiavimo). Ta direktyva Europos Sąjungoje įgyvendinamas visuotinis automatinių finansinių sąskaitų informacijos mokesčių klausimais mainų standartas (visuotinis standartas). Taigi juo užtikrinama, kad informacija apie finansinės sąskaitos turėtoją būtų pateikta tai valstybei narei, kurioje jis yra rezidentas. 
            
            
               Be to, Direktyvoje numatyta, kad tais atvejais, kai sąskaitos turėtojas yra tarpinė struktūra (t. y. pasyvus nefinansinis subjektas), finansų įstaigos turi patikrinti tą subjektą, nustatyti jo kontroliuojančiuosius asmenis (kovos su pinigų plovimu srityje vadinamus tikraisiais savininkais
                  3
               ) ir apie juos pranešti. Šios svarbios Direktyvos nuostatos taikymas visiškai priklauso nuo kovos su pinigų plovimu informacijos, reikalingos kontroliuojantiesiems asmenims nustatyti, pateikimo etapo. 
            
            
               Jei mokesčių institucijos neturi prieigos prie kovos su pinigų plovimu informacijos, joms daug sunkiau veiksmingai kontroliuoti, kaip finansų įstaigos taiko Direktyvą dėl administracinio bendradarbiavimo. Neturėdamos tokios informacijos tos institucijos negali kontroliuoti, audituoti ir patvirtinti, kad finansų įstaigos deramai taiko Direktyvą ir tinkamai nustato tarpinių struktūrų kontroliuojančiuosius asmenis ir apie juos praneša.
            
            
               Todėl šia iniciatyva siekiama suteikti mokesčių institucijoms nuolatinę prieigą prie kovos su pinigų plovimu informacijos, kad jos galėtų atlikti savo pareigas – kontroliuoti, ar finansų įstaigos tinkamai taiko Direktyvą dėl administracinio bendradarbiavimo.
            
            
               Įvairios ES valstybės narės mokesčių institucijoms suteikia labai skirtingą prieigą prie kovos su pinigų plovimu informacijos. Net ir turėdamos prieigos prie tokios informacijos teisę, institucijos neretai susiduria su didelėmis kliūtimis, dėl kurių nukenčia jų kovos su mokesčių vengimu ir slėpimu veiksmingumas. Kitame skirsnyje aptariami ketvirtosios Kovos su pinigų plovimu direktyvos pakeitimai yra būtini siekiant geriau nustatyti pinigų plovimo, korupcijos, teroristų finansavimo ir kitos nusikalstamos veiklos atvejus. Mokesčių institucijoms turėtų būti suteikiama prieiga ir prie tokios informacijos, kad jos kuo geriau sugebėtų kovoti su mokesčių slėpimu ir vengimu. Todėl Komisija siūlo, kad prieiga prie tokios informacijos būtų suteikiama pagal Direktyvą dėl administracinio bendradarbiavimo, kuri yra daugelio kitų ES mokesčių skaidrumo priemonių pagrindas. 
            
            
               Prieiga prie tokios informacijos turėtų būti suteikiama atsižvelgiant į valstybių narių vidaus organizacinę tvarką, o ne į išorės suinteresuotųjų šalių pranešimo ar kitas administracines prievoles. Bet kokia papildoma našta, kuri finansų įstaigoms galėtų tekti dėl kovos su pinigų plovimu informacijos teikimo mokesčių institucijoms per patikras, peržiūras ir auditus, būtų:
            
            
               i) susijusi tik su jau nustatytų prievolių, į kurių poveikį administracinei naštai jau atsižvelgta pirmąkart nustatant tas prievoles, vykdymo priežiūra;
            
            
               ii) nustatoma kiekvienu atskiru atveju atsižvelgiant į per patikras, peržiūras ir auditus nustatytus faktus; 
            
            
               iii) visada susijusi su išsamiomis patikromis, peržiūromis ir auditais, atliekamais siekiant patikrinti, ar vykdoma ne tik prievolė nustatyti kontroliuojančiuosius asmenis (tikruosius savininkus), bet ir visos kitos Direktyvoje dėl administracinio bendradarbiavimo jau nustatytos prievolės dėl praneštinų asmenų nustatymo.
            
            
               •Suderinamumas su toje pačioje politikos srityje galiojančiomis nuostatomis
            
            
               Ketvirtosios Kovos su pinigų plovimu direktyvos pakeitimai (COM(2016) 450)
            
            
               2016 m. vasario 2 d. priimtame Kovos su teroristų finansavimu stiprinimo veiksmų plane Komisija įsipareigojo 2016 m. pirmąjį pusmetį pateikti pasiūlymą dėl ketvirtosios Kovos su pinigų plovimu direktyvos
                  4
                pakeitimų, kurių tikslas – dar labiau sugriežtinti kovos su teroristų finansavimu taisykles. Įvertinusi politikos galimybes antroje ketvirtosios Kovos su pinigų plovimu direktyvos pakeitimų poveikio vertinimo dalyje, Komisija pateikė dar vieną pasiūlymą dėl ketvirtosios Kovos su pinigų plovimu direktyvos pakeitimų, kuriuos padaryti reikia siekiant dar labiau sugriežtinti kovos su pinigų plovimu taisykles ir taip padidinti informacijos apie tikrąją nuosavybę skaidrumą ir pagerinti jos teikimą. 
            
         
         
            
               Ketvirtosios Kovos su pinigų plovimu direktyvos pakeitimais pripažįstami ryšiai tarp kovos su pinigų plovimu ir mokesčių slėpimu ir pasaulinių iššūkių. Tie pakeitimai grindžiami aiškia klientų išsamaus patikrinimo pagal ketvirtąją Kovos su pinigų plovimu direktyvą sąveika su klientų išsamiu patikrinimu pagal Direktyvą dėl administracinio bendradarbiavimo.
            
            
               Be to, tai, kad kovos su pinigų plovimu informaciją galima aiškiai nustatyti ir gauti pagal specialias ketvirtosios Kovos su pinigų plovimu direktyvos nuostatas, suteikia galimybę daryti tiesioginę nuorodą į tas nuostatas, todėl finansų įstaigoms nereikia tokios informacijos pakartotinai teikti Direktyvos dėl administracinio bendradarbiavimo tikslais.
            
            
               Abu pasiūlymai pateikti kartu su tą pačią dieną paskelbtu komunikatu (COM(2016) 451).
            
            
               2TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Pasiūlymu iš dalies keičiama Direktyva 2011/16/ES
                  5
                su pakeitimais, padarytais direktyvomis 2014/107/ES
                  6
               , 2015/2376/ES
                  7
                ir 2016/881/ES
                  8
               , įtraukiant nuostatą dėl prieigos prie specialios kovos su pinigų plovimu informacijos suteikimo mokesčių institucijoms mokesčių tikslais.
            
            
               Pakeitimai pateikiami šio pasiūlymo 1 straipsnyje. Visų pirma:
            
            
               Direktyvos 2011/16/ES 22 straipsnis papildomas 1a dalimi, kuria mokesčių institucijoms suteikiama prieiga prie ketvirtojoje Kovos su pinigų plovimu direktyvoje nurodytų tikrosios nuosavybės ir klientų išsamaus patikrinimo nuostatų įgyvendinimo priemonių, dokumentacijos ir informacijos. Ši dalis pridedama ne prie konkrečios 8 straipsnio 3a dalies, kurioje išdėstyta automatinių mainų įgyvendinimo nuostata, o prie bendro pobūdžio 22 straipsnio, kuriame nustatytos specialiosios valstybių narių prievolės. Taip daroma todėl, kad dėl automatinių mainų neišvengiamai pagal prašymą arba spontaniškai vyks keitimasis informacija, susijęs su automatiškai gautos informacijos kokybe ir išsamumu. Be to, gavus automatiškai atsiųstą informaciją gali tekti atlikti papildomus tyrimus, pavyzdžiui, patikrinti sąskaitas ar kitą turtą, kurie nebuvo automatinių mainų objektas. Kitaip mokesčių institucijoms reikėtų suteikti ir su tokiais mainais susijusius prieigos įgaliojimus.
            
            
               •Subsidiarumo principas (neišimtinės kompetencijos atveju) 
            
            
               Šių pakeitimų objektui taikomas toks pat teisinis pagrindas, kaip ir Direktyvai 2011/16/ES, t. y. Sutarties dėl Europos Sąjungos veikimo (SESV) 115 straipsnis, kuriuo siekiama užtikrinti tinkamą vidaus rinkos veikimą. SESV 115 straipsnyje numatytas valstybių narių įstatymų ir kitų teisės aktų, turinčių tiesioginę įtaką vidaus rinkos sukūrimui ar veikimui ir todėl būtinų suderinti, suderinimas.
            
            
               Siekiant užtikrinti tinkamą vidaus rinkos veikimą ir sudaryti valstybėms narėms vienodas sąlygas ir galimybes tinkamai kontroliuoti, kaip įgyvendinama Direktyva dėl administracinio bendradarbiavimo, visų ES valstybių narių mokesčių institucijoms turėtų būti suteikta teisė gauti reikiamus prieigos įgaliojimus.
            
            
               •Proporcingumo principas
            
            
               Neseniai žiniasklaidoje atskleistos problemos parodė, kad mokesčius slepiantys ir jiems padedantys asmenys visada nusitaiko į silpnesnes skaidrumo sistemas ir išnaudoja jų trūkumus. Siekiant užtikrinti, kad progų išnaudoti sistemų trūkumus būtų mažiau, o sąlygos valstybėms narėms būtų vienodos, reikia priimti bendrą taisyklių rinkinį, kuriuo mokesčių institucijoms būtų suteiktos galimybės vykdyti kontrolės prievoles.
            
            
               Todėl šis pasiūlymas – proporcingiausias nustatytos problemos sprendimo būdas. Vadinasi, siūlomais pakeitimais neviršijama to, kas būtina nurodytiems klausimams išspręsti, taigi, ir Sutartyje nustatytiems tinkamo ir veiksmingo vidaus rinkos veikimo tikslams pasiekti. 
            
            
               Šis pasiūlymas atitinka Europos Sąjungos sutarties 5 straipsnio 4 dalyje išdėstytą proporcingumo principą.
            
            
               •Priemonės pasirinkimas
            
            
               Kontrolės įgaliojimai tiesiogiai susiję su Direktyva dėl administracinio bendradarbiavimo. Todėl nuostatos, kuriomis suteikiami kontrolės įgaliojimai, turi būti įtrauktos į tą direktyvą.
            
            
               3EX-POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Pakeitimai gali būti susiję tik su valstybių narių administracijų vidaus organizacine tvarka, o ne su išorės suinteresuotosiomis šalimis.
            
         
         
            
               •Valstybės narės
            
            
               
                  2016 m. balandžio 14 d. pareiškime penkios valstybės narės pabrėžė, kad svarbu veiksmingai ir sparčiai įgyvendinti Direktyva įgyvendinamą visuotinį standartą ir spręsti su pinigų plovimu susijusias problemas. Prie to pareiškimo prisijungė visos kitos valstybės narės.
               
            
            
               •Poveikio vertinimas
            
            
               Išsami analizė pateikiama Ketvirtosios Kovos su pinigų plovimu direktyvos pakeitimų poveikio vertinimo 5.4 skirsnyje „Kai kurioms valdžios institucijoms trūksta informacijos“, o tinkamiausia galimybe, nurodyta Reglamentavimo patikros valdybai, įvardijamas „patikslinimas dėl mokesčių institucijų prieigos“. 
            
            
               Kaip jau paaiškinta, nors ketvirtosios Kovos su pinigų plovimu direktyvos pakeitimai yra būtini atsižvelgiant į tai, kad mokesčių institucijų darbas yra itin svarbus nustatant kitus įtariamus sunkius nusikaltimus, pavyzdžiui, korupcijos, pinigų plovimo ir teroristų finansavimo, ir apie juos pranešant, mokesčių institucijų prieiga prie informacijos jų pačių tikslais, nustatytais Sąjungos ir nacionalinėje teisėje, visų pirma Direktyvos dėl administracinio bendradarbiavimo ir tinkamo jos taikymo tikslais, turėtų būti reglamentuojama mokesčių direktyvoje.
            
            
               •Pagrindinės teisės
            
            
               Europos Sąjungos sutarties 6 straipsnio 1 dalyje nustatyta, kad Sąjunga pripažįsta Pagrindinių teisių chartijoje išdėstytas teises, laisves ir principus. 
            
            
               Išnagrinėta, ar didesnė prieiga prie informacijos apie tikrąją nuosavybę ir su tuo susijusios klientų išsamaus patikrinimo procedūros daro poveikį Chartijos 7 straipsnio (teisė į privatų ir šeimos gyvenimą) ir 8 straipsnio (asmens duomenų apsauga) laikymosi užtikrinimui. Atsižvelgiant į tai, kad taikant naujas priemones bus tvarkomi asmens duomenys, prieigos suteikimas yra vienintelis būdas sudaryti mokesčių institucijoms sąlygas patvirtinti ne tik joms pateikiamą informaciją, bet ir tai, kad apmokestinamas asmuo yra tikrasis faktinis savininkas, ir aprūpinti jas strateginėmis kovos su mokestiniu sukčiavimu ir mokesčių slėpimu priemonėmis.
            
            
               Be to, mokesčių institucijoms jau taikomi įpareigojimai saugoti paslaptį. Jos būtų įpareigotos saugoti atliekant pareigas gautą informaciją, imdamosi būtinų apsaugos priemonių. Direktyvos dėl administracinio bendradarbiavimo 25 straipsnyje daroma nuoroda į taikytinas duomenų apsaugos taisykles, susijusias su mokesčių institucijų administraciniu bendradarbiavimu renkant ir naudojant įpareigotųjų subjektų ir iš jų surinktus duomenis.
            
            
               Todėl, nors siūlomos priemonės gali trukdyti naudotis pagrindinėmis teisėmis į privatų gyvenimą, įskaitant teisę į ryšių konfidencialumą ir į privatumo bei asmens duomenų apsaugą, jos yra būtinos ir proporcingos siekiant užtikrinti, kad mokesčių sistemos veiktų tinkamai ir kad būtų prižiūrima, ar visi dalyviai prievoles vykdo deramai.
            
            
               4POVEIKIS BIUDŽETUI
            
            
               
                  Pasiūlymas nedaro poveikio ES biudžetui.
                  
            
            
               2016/0209 (CNS)
            
            
               Pasiūlymas
            
            
               TARYBOS DIREKTYVA
            
            
               kuria dėl prieigos prie kovos su pinigų plovimu informacijos iš dalies keičiama Direktyva 2011/16/ES 
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 113 ir 115 straipsnius,
            
            
               atsižvelgdama į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
         
         
            
               atsižvelgdama į Europos Parlamento nuomonę
                  9
               ,
            
            
               atsižvelgdama į Europos ekonomikos ir socialinių reikalų komiteto nuomonę
                  10
               ,
            
            
               laikydamasi specialios teisėkūros procedūros,
            
            
               kadangi:
            
            
               (1)nuo 2016 m. sausio 1 d. 27 valstybėms narėms, o Austrijai nuo 2017 m. sausio 1 d. taikoma Direktyva 2011/16/ES
                  11
                su pakeitimais, padarytais Direktyva 2014/107/ES
                  12
               . Ta direktyva Sąjungoje įgyvendinamas visuotinis automatinių finansinių sąskaitų informacijos mokesčių klausimais mainų standartas (visuotinis standartas). Taigi juo užtikrinama, kad informacija apie finansinės sąskaitos turėtoją būtų pateikta tai valstybei narei, kurioje jis yra rezidentas;
            
            
               (2)be to, Direktyvoje 2011/16/ES nustatyta, kad, jeigu sąskaitos turėtojas yra tarpinė struktūra, finansų įstaigos turi patikrinti tą struktūrą, nustatyti jos tikruosius savininkus ir apie juos pranešti. Šios svarbios Direktyvos nuostatos taikymas priklauso nuo kovos su pinigų plovimu informacijos, gautos pagal Europos Parlamento ir Tarybos direktyvą 2015/849/ES
                  13
                ir reikalingos tikriesiems savininkams nustatyti, pateikimo;
            
            
               (3)tam, kad mokesčių institucijos galėtų veiksmingai kontroliuoti, kaip finansų įstaigos taiko Direktyvoje 2011/16/ES nustatytas išsamaus patikrinimo procedūras, joms reikalinga prieiga prie kovos su pinigų plovimu informacijos. Neturėdamos tokios prieigos tos institucijos negalėtų kontroliuoti, audituoti ir patvirtinti, kad finansų įstaigos deramai taiko Direktyvą 2011/16/ES, tinkamai nustatydamos tarpinių struktūrų tikruosius savininkus ir apie juos pranešdamos; 
            
            
               (4)todėl būtina užtikrinti, kad mokesčių institucijoms būtų suteikta prieiga prie kovos su pinigų plovimu informacijos, procedūrų, dokumentų ir priemonių, kad jos galėtų atlikti savo pareigas – kontroliuoti, ar Direktyva 2011/16/ES įgyvendinama tinkamai;
            
            
               (5)šioje direktyvoje paisoma pagrindinių teisių ir laikomasi principų, pripažintų visų pirma Europos Sąjungos pagrindinių teisių chartijoje. Kai pagal šią direktyvą reikalaujama, kad prieiga prie asmens duomenų mokesčių institucijoms būtų suteikiama teisės aktu, tai nebūtinai reiškia, kad tokį aktą turi priimti parlamentas, ir tai neturi poveikio atitinkamos valstybės narės konstitucinei tvarkai. Tačiau, remiantis Europos Sąjungos Teisingumo Teismo ir Europos Žmogaus Teisių Teismo praktika, toks teisės aktas turėtų būti aiškus ir tikslus, o jo taikymas – aiškus ir numatomas tiems asmenims, kuriems jis taikomas;
            
            
               (6)kadangi šios direktyvos tikslo, t. y. užtikrinti veiksmingą administracinį valstybių narių bendradarbiavimą ir jo veiksmingą kontrolę su tinkamu vidaus rinkos veikimu suderinamomis sąlygomis, valstybės narės negali deramai pasiekti ir kadangi dėl reikalingo vienodumo ir veiksmingumo to tikslo būtų geriau siekti Sąjungos lygiu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytam tikslui pasiekti;
            
            
               (7)finansų įstaigos jau pradėjo klientų išsamų patikrinimą pagal Direktyvą 2011/16/ES, o pirmieji mainai turėtų baigtis iki 2017 m. rugsėjo mėn. Todėl, siekiant užtikrinti, kad veiksminga taikymo kontrolė nebūtų atidėta, ši iš dalies keičianti direktyva turėtų įsigalioti ir būti perkelta iki 2017 m. sausio 1 d.; 
            
            
               (8)todėl Direktyva 2011/16/ES turėtų būti atitinkamai iš dalies pakeista,
            
            
               PRIĖMĖ ŠIĄ DIREKTYVĄ:
            
            
               1 straipsnis
            
            
               Direktyvos 2011/16/ES 22 straipsnis papildomas 1a dalimi:
            
            
                „1a. Siekdamos įgyvendinti nacionalinės teisės aktus, kuriais įgyvendinama ši direktyva, ir užtikrinti jų vykdymą ir siekdamos užtikrinti direktyvoje numatyto administracinio bendradarbiavimo veiksmingumą, valstybės narės teisės aktu suteikia mokesčių institucijoms prieigą prie Europos Parlamento ir Tarybos direktyvos 2015/849/ES* 13, 30, 31, 32a ir 40 straipsniuose nurodytų priemonių, procedūrų, dokumentų ir informacijos.
            
            
               ____________________________
            
            
               * 2015 m. gegužės 20 d. Europos Parlamento ir Tarybos direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (OL L 141, 2015 6 5, p. 73).“
            
            
            
               2 straipsnis
            
         
         
            
               1.Valstybės narės ne vėliau kaip 2016 m. gruodžio 31 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
            
            
               Tas nuostatas jos taiko nuo 2017 m. sausio 1 d.
            
            
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
            
            
               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
            
            
               3 straipsnis
            
            
               Ši direktyva įsigalioja jos priėmimo dieną.
            
            
               4 straipsnis
            
            
               Ši direktyva skirta valstybėms narėms.
            
            
               Priimta Strasbūre
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 332, 2015 12 18, p. 1–10.
               
               
                  
                     (2)
                  OL L 146, 2016 6 3, p. 8–21.
               
               
                  
                     (3)
                  Žr. Direktyvos 2014/107/ES I priedo VIII skirsnio D dalies 5 punktą.
               
               
                  
                     (4)
                  2015 m. gegužės 20 d. Europos Parlamento ir Tarybos direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (OL L 141, 2015 6 5, p. 73).
               
               
                  
                     (5)
                  2011 m. vasario 15 d. Tarybos direktyva 2011/16/ES dėl administracinio bendradarbiavimo apmokestinimo srityje ir panaikinanti Direktyvą 77/799/EEB (OL L 64, 2011 3 11, p. 1).
               
               
                  
                     (6)
                  2014 m. gruodžio 9 d. Tarybos direktyva 2014/107/ES, kuria iš dalies keičiamos Direktyvos 2011/16/ES nuostatos, susijusios su privalomais automatiniais apmokestinimo srities informacijos mainais (OL L 359, 2014 12 16, p. 1).
               
               
                  
                     (7)
                  2015 m. gruodžio 8 d. Tarybos direktyva (ES) 2015/2376, kuria iš dalies keičiamos Direktyvos 2011/16/ES nuostatos, susijusios su privalomais automatiniais apmokestinimo srities informacijos mainais (OL L 332, 2015 12 18, p. 1).
               
               
                  
                     (8)
                  2016 m. gegužės 25 d. Tarybos direktyva (ES) 2016/881, kuria iš dalies keičiamos Direktyvos 2011/16/ES nuostatos, susijusios su privalomais automatiniais apmokestinimo srities informacijos mainais (OL L 146, 2016 6 3, p. 8).
               
               
                  
                     (9)
                  OL C , , p. .
               
               
                  
                     (10)
                  OL C , , p. .
               
               
                  
                     (11)
                  2011 m. vasario 15 d. Tarybos direktyva 2011/16/ES dėl administracinio bendradarbiavimo apmokestinimo srityje ir panaikinanti Direktyvą 77/799/EEB (OL L 64, 2011 3 11, p. 1).
               
               
                  
                     (12)
                  2014 m. gruodžio 9 d. Tarybos direktyva 2014/107/ES, kuria iš dalies keičiamos Direktyvos 2011/16/ES nuostatos, susijusios su privalomais automatiniais apmokestinimo srities informacijos mainais (OL L 359, 2014 12 16, p. 1).
               
               
                  
                     (13)
                  2015 m. gegužės 20 d. Europos Parlamento ir Tarybos direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (OL L 141, 2015 6 5, p. 73).